SKRIFTLIG FORESPØRGSEL P-0553/02

af Cecilia Malmström (ELDR) til Kommissionen

(21. februar 2002)

Om: Anvendelse af pigdæk i medlemsstaterne

Strenge vintre i navnlig Sverige, Norge og Finland medfører, at bilister i disse lande tvinges til at anvende pigdæk på bilerne for at kunne køre sikkert. Ifølge svensk lov må pigdæk anvendes fra 1. oktober til og med den 30. april hvert år. Grovmønstrede vinterdæk er obligatoriske mellem 1. december og 31. marts, når der hersker vintervejr.

Pigdækkene medfører ofte problemer ved udlandsrejser. I Tyskland, som er gennemkørselsland for næsten alle bilister fra de nordiske lande på vej til andre medlemsstater, er pigdæk helt forbudt. Samtidig er det tilladt at anvende pigdæk i andre medlemsstater, som f.eks. Belgien. Da en stor del af de nordiske bilister anvender pigdæk om vinteren, medfører det tyske forbud, at mange tvinges til at skifte dæk, og dermed til at investere i grovmønstrede vinterdæk, blot for at kunne køre gennem Tyskland på vej til den endelige destination.

Trods disse regler tillader Sverige, at udenlandske bilister kører gennem Sverige med almindelige sommerdæk. Tyskland og flere andre medlemsstater har imidlertid ikke sådanne særlige bestemmelser for udenlandske bilister, hvilket må udgøre en hindring for den frie bevægelighed.

Har Kommissionen til hensigt at træffe foranstaltninger for at få Tyskland og andre medlemsstater med forbud mod pigdæk til at indføre særlige bestemmelser for udenlandske bilister med pigdæk?

Svar afgivet på Kommissionens vegne af Frederik Bolkestein

(19. marts 2002)

Anvendelsen af pigdæk er ikke harmoniseret på fællesskabsplan. Medlemsstaterne har derfor ret til at gennemføre regler for anvendelsen af pigdæk, hvis disse ikke er i modstrid med bestemmelserne i EF-traktaten.

I henhold til artikel 28 i EF-traktaten forbydes kvantitative importrestriktioner mellem medlemsstaterne, og det samme gælder enhver anden foranstaltning med tilsvarende virkning, der direkte eller indirekte, nu eller i fremtiden, vil kunne udgøre en hindring for handelen mellem medlemsstaterne (jf. Domstolens dom af 11. juli 1974, sag 8/74, Dassonville, Samlingen 1974, 837, punkt 5).

De tyske bestemmelser, der forbyder anvendelsen af pigdæk, er af en sådan art, at de er en hindring for import af sådanne dæk i Tyskland, og de tvinger bilister fra andre medlemsstater, hvis biler er forsynet med sådanne dæk, til at træffe særlige foranstaltninger (skifte dæk/købe andre dæk), hvis de vil køre på det tyske vejnet.

Ifølge Domstolens retspraksis kan visse begrænsende foranstaltninger fra medlemsstaternes side dog være berettigede, hvis det kan godtgøres, at de er nødvendige af de grunde, der er nævnt i EF-traktatens artikel 30, navlig vedrørende beskyttelse af personers liv og helbred, eller hvis der er tvingende grunde som f.eks. trafiksikkerhed og/eller beskyttelse af miljøet (jf. Domstolens dom af 12. oktober 2000 i sag C-314/98 Snellers Auto's BV).

Det er Kommissionens vurdering, at forbuddet mod at anvende pigdæk i visse perioder af året (f.eks. på en ryddet vej og med høj hastighed) eller generelt, kan begrundes ud fra hensynet til trafiksikkerhed eller miljøbeskyttelse.

I denne forbindelse henviser Kommissionen til besvarelsen af skriftlig forespørgsel E-2401/98, stillet af fr. Matikainen-Kallström(1).

(1) EFT C 135 af 14.5.1999.